শ্রীতমা দত্তের ছবি ‘শতিকা’ এ বছর প্রদর্শিত হবে কান চলচ্চিত্র উৎসবে। কলকাতা শহরেই শুরু হয়েছিল এই তরুণ পরিচালকের কর্মজীবন। বাংলা টেলিভিশন জগতে দীর্ঘ সময় ক্রিয়েটিভ ডিরেক্টর হিসেবে কাজ করেছেন শ্রীতমা। কিন্তু বছর চারেক আগে ডাক আসে মুম্বই থেকে। আন্তর্জাতিক খ্যাতিসম্পন্ন পরিচালক রূপেশ পল-এর ছবি ‘কামসূত্র থ্রিডি’-তে সহকারী পরিচালক হিসেবে কাজ করার সুযোগ আসে। 

তার পর থেকেই মুম্বইবাসী শ্রীতমা। ‘কামসূত্র থ্রিডি’-তে কাজ করার সময়েই পরিচয় মিলিন্দ গুনাজির সঙ্গে। তখনই ‘শতিকা’-র গল্পটি মিলিন্দকে শুনিয়েছিলেন তিনি। সঙ্গে সঙ্গেই জানিয়েছিলেন বলিউড অভিনেতা যে ওই ছবিতে কাজ করতে তিনি উৎসুক। তার পরে অনেকটা সময় কেটেছে প্রযোজকের সন্ধানে। শেষ পর্যন্ত এগিয়ে আসেন আদিত্য ভরদ্বাজ ও বেদান্ত মিশ্র। শ্রীতমা জানালেন, ছবির এক্সিকিউটিভ প্রোডিউসার বেদান্তই তাঁর সঙ্গে আদিত্যের পরিচয় করিয়ে দেন। আদিত্য ভরদ্বাজের ‘ওয়াই স্টার সিনে অ্যান্ড টেলিভিশন প্রাইভেট লিমিটেড’ প্রযোজিত এই ছবির কাজ শুরু হয় চলতি বছরের গোড়ার দিকে। মিলিন্দ গুনাজি ছাড়াও এই ছবিতে অভিনয় করেছেন স্বাগতা নায়েক, সুস্মিতা মুখোপাধ্যায়, হ্যারি যোশী, ওম কানোজিয়া, জাফর আব্বাস, সাই মালিক, নিধি অরোরা ও অমিত। 

প্রযোজক আদিত্য ভরদ্বাজ
আরও পড়ুন
কান চলচ্চিত্র উৎসবে বাংলার মুখ উজ্জ্বল করল ‘ব্লাইন্ডনেস’
মুক্তি পেল অরিন্দম শীলের ‘দুর্গা সহায়’-এর ট্রেলার, দেখুন ভিডিও
দূরভাষে এবেলা ওয়েবসাইটকে শ্রীতমা জানালেন, একটি শাড়িকে কেন্দ্র করে তাঁর এই স্বল্পদৈর্ঘ্যের ছবির গল্প। ভিখারিনী মা-কে তার স্বপ্নের শাড়ি কিনে দিতে চায় এক কিশোরী। স্বপ্নপূরণ হয় কিন্তু বিনিময়ে কিশোরীর শরীরে বাসা বাঁধে এইডস। শেষ পর্যন্ত আত্মহননের পথই বেছে নিতে হয় তাকে। শ্রীতমার এই ছবির ইংরেজি নাম ‘আনড্রেপড’। ভারতীয় সমাজে ‘শাড়ি’ হল নারীত্ব এবং নারীর সম্মানের প্রতীক। শ্রীতমা তাঁর ছবিতে সেই শাড়িকে কেন্দ্র করে পরস্পর-সংযুক্ত একাধিক বিষয়কে ছুঁয়ে গিয়েছেন। সেখানে যেমন প্রচ্ছন্নভাবে এসেছে কনজিউমারিজম, তেমনই বিত্ত-নির্বিশেষে মা-মেয়ের সম্পর্কের নিষ্পাপ দিকটাও ধরা পড়েছে। 

পাশাপাশি উঠে এসেছে এক কঠিন বাস্তব। মায়ের স্বপ্নের শাড়ির জন্য অর্থ সংগ্রহ করতে গিয়ে কিশোরী নিজেই হয়ে পড়ে ‘আনড্রেপড’। নিজের সম্মান বিসর্জন দিয়ে শয্যাসঙ্গিনী হতে হয় এক প্রৌঢ়ের। আবার তার শরীরে এইডস বাসা বেঁধেছে শুনে সেই মা-ই তাকে পরিত্যাগ করে। এই আইরনিই শ্রীতমার ছবির মূল প্রতিপাদ্য। ‘কলকাতায় বসেই গল্পটা লিখেছিলাম বেশ কয়েক বছর আগে। আসলে আমার মায়ের খুব শাড়ির শখ ছিল। সেই থেকেই গল্পটা মাথায় আসে’, জানালেন শ্রীতমা। এই ছবির আবহসঙ্গীত তিনু অরোরার ও সিনেম্যাটোগ্রাফি অশ্বিন পাখরোত-এর।